በቫይረሱ የተያዙ 52 ደረሱ
  በመቀሌና በአዳማ የኮሮና ቫይረስ ምርመራ ተጀመረ አዲስ አበባ:- በኢትዮጵያ ባለፉት 24 ሰዓታት የላቦራቶሪ ምርመራ ከተደረገላቸው 264 ሰዎች ውስጥ 8 ሰዎች የኮሮና ቫይረስ ተገኘባቸው፡፡ የኮሮና ቫይረስ ምርመራ ማዕከላት በመቀሌና በአዳማ ሥራ መጀመራቸው ተገለጸ፡፡  የጤና ሚኒስትሯ ዶክተር ሊያ ታደሰ ትናንት በሰጡት መግለጫ እንዳስታወቁት፤ በ24 ሰዓታት ውስጥ ምርመራ ከተደረገላቸው ሰዎች መካከል አንዷ ኤርትራዊ ስትሆን ቀሪዎቹ ሁሉም ኢትዮጵያውያን መሆናቸውን ተናግረዋል። እንደሚኒስትሯ ገለጻ፤ በኢትዮጵያ በቫይረሱ የተያዙ ሰዎችን ቁጥር 52 አድርሶታል፡፡ በበሽታው መያዛቸው ከተረጋገጠባቸው ስምንቱ ሰዎች መካከል አምስቱ ከዱባይ የመጡና በለይቶ ማቆያ ውስጥ ክትትል ሲደረግላቸው የነበሩ፣ አንድ የዘጠኝ ወር ሕፃንና ወላጅ እናቱ እንደሚገኙበትም ተናግረዋል።  የ25 ዓመት ሴት ኢትዮጵያዊት ከታይላንድ መጥታ በለይቶ ማቆያ ክትትል ስታደርግ የነበረች ሲሆን፤ የ19 ዓመት ኢትዮጵያዊ የውጭ አገር ጉዞ ታሪክ የሌለው እንዳለበትም ጠቁመዋል። የንክኪ ሁኔታውም በመጣራት ላይ ይገኛል ብለዋል። ሌላኛዋ የ30 ዓመት ሴት ኤርትራዊት ስትሆን ከእንግሊዝ መጥታ በአዲስ አበባ በለይቶ ማቆያ ክትትል እያደረገች የምትገኝ መሆኑንም አስታውቀዋል።  በተመሳሳይ ዜናም የኮሮናቫይረስ (ኮቪድ-19) ምርመራ በመቀሌ መጀመሩንና ሌሎች ሦስት ቦታዎች ላይ ምርመራውን ለማስጀመር ዝግጅት መጠናቀቁን ዶክተር ሊያ አስታውቀዋል። ባህርዳርና ሃሮማያ ዩኒቨርሲቲዎች ላይ ምርመራውን ለመጀመር አስፈላጊው ዝግጅት ተጠናቆ በቅርቡ ምርመራ እንደሚጀመር ጠቁመዋል። በተለያዩ ክልሎች የምርመራ ማዕከላትን በማስፋፋት የምርመራ ሥራን በከፍተኛ ደረጃ ለማጠናከር እየተሰራ እንደሚገኝም ጠቁመዋል።  በኦሮሚያ ክልል ኮሮና ቫይረስን አስመልክቶ በአንድ ቀን 500 ሰዎችን የመመርመር አቅም ያለው ክልላዊ ላቦራቶሪ ትናንት በይፋ ሥራ መጀመሩን በምክትል ርዕሰ መስተዳደር ማዕረግ የክልሉ ማህበራዊ ዘርፍ አስተባባሪ አቶ አዲሱ አረጋ ሥራውን በይፋ ማስጀመራቸውን ተመልክቷል፡፡  ተግባሩ በኅብረተሰብ ጤና ኢንስቲትዩት ብቻ ሲደረግ የነበረውን የምርመራ ሥራ በክልሉ መጀመሩን ተናግረዋል:: የጤና ባለሙያዎች ኃላፊነታቸውን በአግባቡ እንዲወጡ አሳስበዋል። በክልሉ የሚገኙ 13 ዩኒቨርሲቲዎች የለይቶ ማቆያ ማዕከል ሆነው እንዲያገለግሉ ዝግጅት እየተደረገ መሆኑን ገልጸዋል። አዲስ ዘመን መጋቢት 30/2012 በጋዜጣው ሪፖርተር